Apskritai pirmieji SRRP įgyvendinimo metai rodo, kad SRRP valstybių narių nacionalinėms valdžios institucijoms gali labai padėti nustatyti ir pašalinti tam tikrus struktūrinius trūkumus, trukdančius rengti ir įgyvendinti reformas. Pavyzdžiui, programa padėjo peržiūrėti dabartines teisėkūros procedūras, nustatyti trūkumus ir teikti rekomendacijas dėl patobulinimų. Be to, paaiškėjo, kad programa taip pat labai padeda stiprinti valstybių narių gebėjimus nustatyti efektyvesnius procesus ir metodikas (gerinti sveikatos priežiūros sistemos efektyvumą) ir (arba) daryti pažangą siekiant veiksmingesnio žmogiškųjų išteklių valdymo (skirtingų valstybių narių teisėjų keitimasis patirtimi, su prašančiąja valstybe nare dalijantis savo nacionaline patirtimi).

2017 m. SRRP atrinktais veiksmais siekiama užtikrinti Europos pridėtinę vertę, be kita ko, užtikrinant papildomumą ir sąveiką su kitomis programomis ir nacionaliniu, Sąjungos ir tarptautiniu lygmeniu įgyvendinama politika ir (arba) prisidedant prie paramos gavėjų valstybių narių ir Komisijos tarpusavio pasitikėjimo ir bendradarbiavimo skatinimo. Be to, veiksmais taip pat siekiama sudaryti sąlygas kurti ir įgyvendinti sprendimus, kuriais ne tik sprendžiamos nacionalinės problemos, bet ir daromas teigiamas poveikis tarpvalstybiniams ar Sąjungos masto uždaviniams. Pavyzdžiui, galima išskirti šias paramos priemones:

·parama priemonėms, kuriomis stiprinamas regioninių kapitalo rinkų vystymas ir sudaromos palankesnės sąlygos visos regioninės obligacijų sistemos diegimui;

·remiamas sveikatos priežiūros sistemų veikimo vertinimas lygiagrečiai dviejose šalyse, pasinaudojant ES lygmens tarpusavio mokymusi ir bendradarbiavimu, taip pat remiantis vienos valstybės narės patirtimi, siekiant padėti pritaikyti paramą kitai;

·abipusio pasitikėjimo stiprinimas sudarant sąlygas nacionalinės ministerijos energetikos institucijos ir kitos administracijos ekspertų mainams siekiant geriau suprasti, vertinti energijos nepriteklių ir su juo kovoti arba

·sąlygų kelioms šalims keistis geriausia patirtimi, susijusia su įvairių pensijų sistemų įdiegimu, sudarymas.

Kadangi siekiant nustatyti ir nukreipti gerąją patirtį daugeliu atvejų Komisija yra palankesnėje padėtyje nei bet kuri atskira valstybė narė, paramą valstybėms narėms sudarė arba papildė valstybių narių ir tarptautinių organizacijų gerosios patirties mainai. Tai taip pat padėjo užtikrinti didesnį efektyvumą, nes vienoje valstybėje narėje pasiektus teigiamus rezultatus dažnai galima pritaikyti kitoje valstybėje narėje.

IŠVADA

Apskritai pirmieji SRRP įgyvendinimo metai rodo, kad programa gali labai prisidėti prie valstybių narių nacionalinių valdžios institucijų nuolatinių pastangų nustatyti ir įveikti tam tikrus struktūrinius trūkumus ir kliūtis, kylančias rengiant reformas arba jas įgyvendinant ir nustatant reformų prioritetus. Be to, programa iki šiol pasirodė esanti svarbi priemonė didinant valstybių narių gebėjimą nustatyti efektyvesnius procesus ir metodikas ir (arba) daryti pažangą siekiant veiksmingesnio žmogiškųjų išteklių valdymo.

Tačiau, nors paramos veiksmų rezultatai yra susiję su konkrečiais projektais, veiksmingi tolesni veiksmai įgyvendinant konkrečias reformas išlieka paramą gaunančios valstybės narės prerogatyva.

Komisija ateinančiais metais toliau stebės paramos priemonių panaudojimą, taip pat institucinių, administracinių ir augimą skatinančių reformų vykdymą (programos tikslo įgyvendinimas).